
Arbejdsark til Den oplysende samtale
Hvad er oplysende samtaler
Den oplysende samtale er det, der foregår, når du for eksempel kontakter en mulig arbejdsgiver for at få viden om et muligt job, en konkret virksomhed, branche eller jobfunktion. Den oplysende samtale er ikke det samme som at søge et job. Det handler derimod om, at du samler viden og bliver klogere.
Du kan også lave oplysende samtaler med fagpersoner, for eksempel dit jobcenter, for at få viden om de muligheder du har i et job med et synshandicap. Eller med personer i dit netværk, der har et job, arbejder i en virksomhed eller inden for en branche som du er nysgerrig på at få viden om. 
Al god jobsøgning begynder på den måde! 

Sådan gennemfører du oplysende samtaler:
Følgende trin tager udgangspunkt i den oplysende samtale med en mulig arbejdsgiver, men alle oplysende samtaler kan følge de 3 trin. 
[bookmark: _Hlk76382412]Trin 1: Forberedelse 
Find ud af hvilke jobfunktioner/virksomheder/brancher du er interesseret i. Søg viden om det på nettet, i fagblade eller lignende jobopslag. Skriv stikord ned om det, du bliver klogere på, og skriv spørgsmål ned om alt det, du gerne vil vide mere om eller undrer dig over.
Trin 2: Find personen 
Undersøg hvem der er centrale nøglepersoner, som kan svare på dine spørgsmål. Kontakt vedkommende pr. mail eller telefon og bed om 15-20 minutters samtale eller møde. Aftal et tidspunkt.
Trin3: Mødet 
Det bedste er at mødes fysisk – alternativt på Zoom, Teams eller Skype – så I kan aflæse hinandens kropssprog og opbygge en relation. Vær forberedt og tag noter undervejs. 
Præsenter dig selv 
Start med at præsentere dig selv, din situation og hvorfor du søger viden. Det er vigtigt, at personen forstår, at du har et klart formål med mødet, så det ikke føles som spild af tid. 
Vær klar til også at kunne fortælle om din egen baggrund, erfaring, uddannelse og evt. synshandicap. Du kan for eksempel sige: ”Jeg har arbejdet som pædagog, indtil jeg for 2 år siden mistede synet/fik en depression/xx og søger nu anden beskæftigelse. Jeg er interesseret i at arbejde med xxxx.” Tag evt. udgangspunkt i dit arbejde med elevatortalen.
God afslutning på mødet 
Husk altid at lukke mødet godt af, så du kan vende tilbage til personen, hvis det bliver nødvendigt. For eksempel: ”Jeg har ikke flere spørgsmål, så tusind tak for din hjælp. Jeg er blevet klogere/mere afklaret. Hvis der dukker nye spørgsmål om, må jeg så kontakte dig igen?”
Forslag til spørgsmål om et bestemt job/jobfunktion
· Hvad består dit arbejde i?
· Hvordan ser en typisk dag ud for dig?
· Hvad er det bedste ved jobbet? Hvad er det sværeste? Det værste?
· Hvad er de vigtigste faglige og personlige kompetencer, du bruger i dit job?
· Hvordan kom du selv ind i jobbet? For eksempel praktik/læreplads, oplæring, vikar
· Hvilke råd vil du give en, som er interesseret i at arbejde inden for dit område?
· Kender du nogen med synsnedsættelse, som har den type job?
· Hvad tror du er de største udfordringer i jobbet for en person med synsnedsættelse?
· Ved du, hvilke hjælpemidler/teknikker/strategier man kunne bruge for at udføre opgaverne, hvis man har synsnedsættelse?
· Hvordan er arbejdstiderne? Er der mulighed for flekstid?
· Hvad laver medarbejderne i din afdeling?
· Hvilke uddannelser og/eller erfaringer har du selv og dine kolleger bag sig?
· Hvordan er kulturen i jobbet? Er der for eksempel uformelle regler om påklædning eller særlige traditioner?
· Hvordan bruger du din viden og kompetencer fra dit studie i dit job?
· Har du nogle gode råd til ansøgning/jobsamtale?

Forslag til spørgsmål om en bestemt virksomhed
· Hvor mange ansatte er I? Hvad er aldersfordelingen? Hvilke uddannelser/erfaringer har medarbejderne typisk?
· Hvad adskiller jer fra andre virksomheder i branchen?
· Hvilke særlige værdier arbejder I ud fra?
· Er der uformelle spilleregler i virksomheden for eksempel påklædning?
· Har I en handicappolitik eller medarbejdere med funktionsnedsættelser?
· Ved du, hvilke hjælpemidler/teknikker/strategier de bruger for at løse jeres opgaver?
· Hvordan er arbejdstiderne? Er der mulighed for flekstid?
· Hvordan er mulighederne for at blive forfremmet eller udvikle en stilling?
· Hvilke råd vil du give mig, når jeg er interesseret i en virksomhed som jeres? 
· Hvordan oplever du det sociale miljø på din arbejdsplads?

Forslag til spørgsmål om en bestemt branche/fagområde
· Hvilke typer virksomheder er der i branchen/på området?
· Hvilke uddannelser/erfaringer har medarbejderne i branchen/området typisk?
· Hvad skal man særligt være opmærksom på, når man arbejder i din branche/område?
· Hvordan er beskæftigelsesmulighederne? Er der høj personaleudskiftning?
· Hvordan er lønniveauet? Hvordan er arbejdstiderne?
· Ved du, om der er ansat mennesker med funktionsnedsættelser? Og til hvilke typer job for eksempel?
· Ved du, hvilke hjælpemidler/teknikker/strategier de bruger for at løse deres opgaver?
· Hvilke råd vil du give mig, når jeg er interesseret i en branche/område som dit? 

Her kan du skrive dine spørgsmål til en oplysende samtale (skriv på linjen nedenfor)

